ওয়েব ডেস্ক: এবার থেকে স্কুল শিক্ষকরাও পাবেন স্বাস্থ্যসাথী প্রকল্পের সুযোগ। শিক্ষক দিবসে ঘোষণা মুখ্যমন্ত্রীর। পার্শ্বশিক্ষক থেকে অশিক্ষক কর্মী, সকলেই এই সুবিধা পাবেন। সরকারি স্কুলগুলিতে ইংরিজি শিক্ষাতেও বিশেষ গুরুত্ব দেওয়ার ওপরেও জোর দিয়েছেন মমতা বন্দ্যোপাধ্যায়।  নজরুল মঞ্চে শিক্ষক দিবসের অনুষ্ঠান। সেখান থেকেই স্কুল শিক্ষকদের জন্য বিশেষ ঘোষণা করলেন মুখ্যমন্ত্রী মমতা বন্দ্যোপাধ্যায়। শিক্ষক -শিক্ষাকর্মীরা ছাড়াও পার্শ্বশিক্ষক, MSK, SSK কর্মীরা এই সুযোগ পাবেন। ICDS, আশা কর্মী, স্বেচ্ছাসেবকরা বীমার সুবিধা পাবেন। পঞ্চায়েত সদস্য পুর প্রতিনিধিরাও এবার থেকে সরকারি স্বাস্থ্যবীমার আওতায় আসবেন। অর্থ দফতরের থেকে বেতন পান এমন সকলকে এই প্রকল্পের আওতায় আনা হচ্ছে। এই কর্মীদের সঙ্গে তাদের পরিবারের সদস্যরা বীমার সুযোগ পাবেন।